SKRIFTLIG FORESPØRGSEL E-2541/00

af Theresa Villiers (PPE-DE) til Kommissionen

(28. juli 2000)

Om: Det europæiske bilmarked

Kan Kommissionen oplyse, hvornår den agter at offentliggøre sin vurdering af det europæiske bilmarked?

Kan Kommissionen anføre eventuelle dokumenter eller meddelelser, som hidtil er udsendt om vurderingen af konkurrencereglerne for det europæiske bilmarked?

Mener Kommissionen, at de undtagelser, som bilindustrien har fået indrømmet fra konkurrencereglerne, og navnlig reglerne vedrørende forhandleraftaler, bevirker højere priser eller på anden måde bidrager til forskellen i bilpriserne mellem:

- Det Forenede Kongerige og det kontinentale Europa og

- EU og resten af verden?

Svar afgivet på Kommissionens vegne af Mario Monti

(22. september 2000)

Kommissionen er i færd med at udarbejde en evalueringsrapport vedrørende Kommissionens forordning (EF) nr. 1475/95 af 28. juni 1995 om anvendelse af traktatens artikel 85, stk. 3, på kategorier af salgs- og serviceaftaler vedrørende motorkøretøjer(1), idet den nuværende pakke af undtagelser fra forordningen vedrører bildistribution, med særligt sigte på prisforskellene mellem medlemsstaterne og kvaliteten af service for de endelige brugere. Rapporten vil blive offentliggjort ved årets udgang.

Kommissionen har ikke offentliggjort noget dokument eller nogen meddelelse om evalueringen af den nuværende pakke af undtagelser og vil heller ikke gøre det, før evalueringsrapporten er blevet vedtaget og offentliggjort.

Mange faktorer bidrager til, at der er prisforskelle mellem Det Forenede Kongerige og de øvrige medlemsstater såsom det britiske punds styrke og tillægsomkostningerne i forbindelse med venstrekørsels-specifikationer på biler, som sælges i Det Forenede Kongerige. Høj beskatning i medlemsstater som Danmark, Nederlandene og Finland betyder, at bilfabrikanter beslutter at sælge deres biler til lavere priser i disse medlemsstater, og denne faktor kan også skabe høje prisforskelle mellem de pågældende medlemsstater og Det Forenede Kongerige, hvor der ikke er nogen særlig afgift på køb af biler.

Evalueringsrapporten om den nuværende pakke af undtagelser vedrørende distribution af biler vil bl.a. også behandle problemet med prisforskelle og det nuværende distributionssystems rolle i den forbindelse.

Prisforskelle er i sig selv ikke en overtrædelse af EU's konkurrenceregler. Kommissionens opgave er at sikre, at parallelhandel, som er en vigtig faktor for nedsættelse af prisdifferentiering, ikke hæmmes af restriktiv praksis fra bilfabrikanternes side, en praksis som ikke er forenelig med EU's konkurrenceregler. Domstolen i første instans bekræftede Kommissionen beslutning, hvori det blev fastslået, at sådan praksis er en meget alvorlig overtrædelse, og der blev idømt en bøde ved Domstolens afgørelse af 6. juli 2000 i Volkswagen-sagen. Der er blevet indledt flere ex-officio procedurer mod andre bilfabrikanter, og flere af dem vil sandsynligvis blive afsluttet inden årets udgang.

Den britiske konkurrencekommission foretog for nylig en omfattende undersøgelse af situationen på det britiske marked. Ministeren for handel og industri offentliggjorde en rapport i april 2000 og gav også meddelelse om flere retsmidler, som sigter mod at øge konkurrencen i forbindelse med levering og salg af biler. Disse retsmidler skulle træde i kraft i den nærmeste fremtid.

Med hensyn til prisforskellene mellem EU og resten af verden vil Kommissionen i overensstemmelse med forordning (EF) nr. 1475/95 udarbejde en rapport om evalueringen af den undtagelse, der er indrømmet angående distribution af biler inden for EU. Prisforskellene mellem EU og resten af verden indgår derfor ikke i den analyse, der er gennemført.

(1) EFT L 145 af 29.6.1995.